  Виталий Пронин Ужрад ортчоз 14-тӥ оштолэзе. Ува ёросысь дышетӥсьёс, историкъёс, шаерчиос вордскем палъёссылы сӥзем  пӧртэм докладъёс лэсьтозы.Кылсярысь, конференцие лыктэмъёс  тодозы Ува ёросысь Выль Мултан черкогуртын 1905-тӥ-1907-тӥ аръёсын крестьянъёслэн пумитъяськемзы,  ёросысь комсомолецъёс но Афган оже пыриськемъёс сярысь. Михаил Елабужский баӵколэн улэменыз-ужаменыз тодмасткозы. Михаил Стефанович Алнаш, Удугуӵин, Вавож черкогуртъёсын служба нуиз. Та паймымон адями грек, латынь, француз, бигер, англи, пор кылъёсты умой тодӥз, бӧрысь дышетӥз удмуртсэ но. Удмурт кылэз тодэменыз ик, со капчиен черк но православной оскон пала берыктӥз трос адямиосты. Со сяна, научной статьяос гожъяз вашкала удмуртъёслэн вӧсяськонъёссы, сям-йылолъёссы сярысь.  1912-тӥ арысен ужаз  Малмыж уездэ пырись Вавож черкогуртын. Службаос нуэм сяна, татысь удмуртъёслэн вераськонзыя словарь кылдытӥз, отчы 2 сюрс 95 кыл пыриз. Со ик нырысьсэ Вавожын удмурт кылын литургия ортчытӥз.Галина Савина Теги: шаертодон  